Primăria Capitalei a plătit în ultimii cinci ani peste 8,8 milioane de lei pentru ansamblul monumental “Prinţul Rainier III de Monaco” care ar trebui amplasat în Parcul Circului. Statuia a fost realizată de sculptorul Ionel Stoicescu în decembrie 2011, pentru care acesta a primit 868.000 de lei, apoi a fost solicitată realizarea “Ansamblului monumental Prinţul Rainier III de Monaco”, prin care statuii iniţiale i se adăugau şapte elemente figurative statuare din bronz, în valoare de peste cinci milioane de lei şi arena soclu din granit, pentru care s-au plătit alţi 1,8 milioane de lei, ultima plată, în valoare de 480.000 de lei, fiind făcută în noiembrie 2016.

Oficialii Primăriei Capitalei spun că iniţierea şi avizarea proiectului, precum şi toate angajamentele de plată cu privire la monumentul “Rainier III de Monaco” au fost făcute în mandatele precedente, iar actuala administraţie a avizat, formal, doar ultima plată, în cuantum de 480.000 de lei, “în baza obligaţiilor deja asumate ferm anterior”.

Potrivit municipalităţii, în 22 iunie 2011, Guvernul a emis Hotărârea nr. 649, care prevedea alocarea unor sume din Fondul de rezervă bugetară la dispoziţia Guvernului, pentru plata unor arierate, a unor cheltuieli curente şi de capital, precum şi pentru finanţarea unor obiective de investiţii ale unităţilor administrative-teritoriale, printre care şi suma de 300.000 lei alocată Capitalei pentru monumentul „Prinţul Rainier III de Monaco”.

O lună mai târziu, în 27 iulie 2011, Consiliul General al Municipiului Bucureşti a emis hotărârea prin care a inclus în bugetul propriu suma alocată în HG 649/2011 pentru monument, iar Primăria, prin Administraţia Monumentelor şi Patrimoniului Turistic (AMPT), a completat suma cu 568.000 de lei din bugetul local.

În acelaşi an a fost organizat un concurs public de soluţii, al cărui câştigător a fost sculptorul Ionel Stoicescu, conform procesului verbal de atribuire din 7 noiembrie 2011. În luna decembrie 2011 a fost realizată statuia din bronz a Prinţul Rainier III de Monaco, în valoare de 868.000 de lei.

După aproape doi ani şi jumătate, în 21 iulie 2014, Administraţia Monumentelor şi Patrimoniului Turistic a semnat, tot cu sculptorul Ionel Stoicescu, un contract cadru pentru realizarea “Ansamblului monumental Prinţul Rainier III de Monaco”, prin care statuii iniţiale i se adăugau şapte elemente figurative statuare din bronz, în valoare de 5.050.000 de lei şi arena soclu din granit, în valoare de 1.800.000 lei.

Preţul final al lucrării artistice a fost stabilit astfel la 8.494.000 de lei, cu TVA inclus, iar sursa de finanţare a fost bugetul AMPT, aprobat prin hotărâre a Consiliului General în 27 februarie 2014.

De atunci au fost făcute opt plăţi, astfel: 2014 ă în octombrie 500.000 de lei, pentru Ansamblul monumental faza I şi în decembrie 2.901.600 de lei, pentru Ansamblul monumental faza II; 2015 - în iulie 620.000 de lei, pentru Ansamblul monumental faza III, în august 824.600 de lei, pentru Ansamblul monumental faza IV, în octombrie 204.600 de lei, pentru Ansamblul monumental faza V şi în decembrie 1.090.704 lei, pentru Ansamblul monumental faza VI; 2016 - în iunie 1.320.000 de lei, pentru Arena soclu faza I şi în noiembrie 480.000 de lei, pentru Arena soclu faza II, a precizat Primăria Capitalei.

Administraţia Monumentelor şi Patrimoniului Turistic anunţa, în urmă cu aproape un an, că organizează, în 1 aprilie 2016, la sediul AMPT, şedinţa de negociere cu sculptorul Ionel Stoicescu, câştigătorul concursului din 18 noiembrie 2011, pentru achiziţia contractului “Realizare Arenă soclu-element sculptural din granit-componentă a ansamblului monumental «Rainier III de Monaco» şi efectuarea lucrărilor de amplasare.

Potrivit Hotnews, contractul pentru "Efectuarea, finalizarea si amplasarea ansamblului monumental Rainier III de Monaco" a fost atribuit de AMPT pe 24 iulie 2014, însă anunţul de atribuire a fost postat pe site-ul de achiziţii publice abia la începutul acestui an.

"AMPT intenţionează să amplaseze în Parcul Circului Globus Bucureşti un monument dedicat Prinţului Rainier III de Monaco. Ansamblul monumental este compus din statuia din bronz a prinţului Rainier III şi şapte elemente statuare figurative din bronz montate pe o platformă soclu din piatră naturală. Elementele statuare figurative reprezintă numere de circ, executate la dimensiunea naturală", se arată în anunţul publicat pe site-ul de licitaţii publice.

Printul Rainier al III-lea de Monaco (31 mai 1923 - 6 aprilie 2005) a condus timp de peste 55 de ani Principatul de Monaco, soţia acestuia fiind actriţa americană Grace Kelly. Fiul acestora, Albert al II-lea, a devenit prinţul suveran de Monaco după moartea prinţului Rainier, în 6 aprilie 2005.

Prinţul Rainier III de Monaco

Sculptorul Ionel Stoicescu a realizat ansamblul monumental Părinţii fondatori ai Uniunii Europene, amplasat pe Insula Trandafirilor din Parcul Herăstrău, Aleea Cariatidelor, tot din Parcul Herăstrău şi fântâna Modurei aflată la intrarea în parc dinspre Piaţa Charles de Gaulle, ultima fiind o reconstituire realizată de artist în anul 2006, pe baza fotografiilor de epocă. Ionel Stoicescu a mai realizat bustul din bronz al doctorului Dan Setlacek, aflat în faţa Institutului Clinic Fundeni şi bustul lui Panait Istrati, din Piaţa Panait Istrati din Vouvry, Cantonul Valais din Elveţia, finanţat de Primăria Bucureşti. De asemenera, sculptorul a restaurat mai multe monumente, printre care monumental lui Dinicu Golescu, monumentul Doctorului Constantin Istrati, monumentul lui Mihail Cantacuzino şi monumental eroilor din arma geniului de la Piaţa Leul.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.